
Către
BIROUL PERMANENT AL CAMEREI DEPUTAŢILOR




Vă înaintăm, alăturat, raportul asupra proiectului de Lege pentru modificarea şi completarea Legii nr.263/2010 privind sistemul unitar de pensii publice, trimis Comisiei pentru muncă şi protecţie socială în procedură obişnuită cu adresa nr. PLx 327/2019 din 1 iulie 2019, pentru dezbatere pe fond.





PREŞEDINTE,
ADRIAN SOLOMON

R A P O R T
asupra proiectului de lege pentru modificarea şi completarea Legii nr.263/2010 privind sistemul unitar de pensii publice 


În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. PLx 327/2019 din 1 iulie 2019, cu dezbaterea pe fond, în procedură obişnuită, a proiectului de Lege pentru modificarea şi completarea Legii nr.263/2010 privind sistemul unitar de pensii publice.

Proiectul de lege are ca obiect de reglementare modificarea şi completarea Legii nr.263/2010, intervenţiile legislative vizând includerea unor noi locuri de muncă în categoria locurilor de muncă în condiţii speciale, precum şi modificarea listei unităţilor care au obţinut avizul pentru îndeplinirea procedurilor şi cerinţelor de încadrare în condiţii speciale.

La întocmirea prezentului raport, Comisia a avut în vedere:
· avizul favorabil al Consiliului Legislativ (nr.266/4.04.2019)
· avizul favorabil al Consiliului Economic şi Social (nr.1351/26.03.2019)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/470/4.09.2019)
· punctul de vedere negativ al Guvernului (nr.1013/1.07.2019).

La dezbaterile care au avut loc în şedinţa comisiei din 11 septembrie 2019 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· d-l Ioan Petru Căprariu – Preşedinte Casa Naţională de Pensii Publice;
· d-na Georgeta Jugănaru – Director, Ministerul Muncii şi Justiţiei Sociale.

La lucrările comisiei şi-au înregistrat prezenţa 20 deputaţi, din totalul de 21 membri ai comisiei.
Raportul comisiei a fost adoptat cu majoritate de voturi (5 voturi împotrivă). 

Proiectul de lege face parte din categoria legilor organice, conform prevederilor art.73 alin.(3)  din Constituţia României, republicată.

Proiectul de lege a fost adoptat de Senat în şedinţa din 26 iunie 2019.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea proiectului de lege din următoarele considerente:
Legea nr. 226/2006 privind încadrarea unor locuri de muncă în condiţii speciale, a stabilit lista completă a locurilor de muncă şi societăţilor în condiţii speciale, care ulterior, începând cu data de 01.01.2011, au fost preluate în Anexele nr.2 şi 3 la Legea nr. 263/2010.
Prin adoptarea Legii nr. 263/2010, locurile de muncă în condiţii speciale sunt cele prevăzute în cuprinsul art. 30 alin (1).
Lista cu unităţile existente în Anexa nr.3 la Legea nr. 263/2010 a rezultat în urma unui proces de evaluare a criteriilor necesare încadrării locurilor de muncă în condiţii speciale.
Procedura de reevaluare a locurilor de muncă în condiţii speciale a fost prevăzută prin Hotărâre de Guvern şi a vizat locurile de muncă în condiţii speciale prevăzute la art. 30 alin. (1) lit. e) din Legea nr. 263/2010.
Precizăm că, după încadrarea iniţială, reevaluarea a fost posibilă numai pentru angajatorii care au deţinut avizul de încadrare în condiţii speciale.
Prin intrarea în vigoare a Legii nr.263/2010, legiuitorul a încercat menţinerea continuităţii drepturilor obţinute, potrivit legislaţiei anterioare.
Voinţa legiuitorului transpusă în noua lege a fost aceea de continuare a acelor drepturi avute şi anterior datei de 01.01.2011, data intrării în vigoare a acestei legi şi, pe cale de consecinţă, sediul materiei în cazul locurilor de muncă în condiţii speciale se află în art. 30 din Legea nr. 263/2010.
Potrivit legii, locurile de muncă în condiţii speciale sunt supuse periodic, din 5 în 5 ani, procedurii de reevaluare, în vederea menţinerii sau respingerii avizului de încadrare în condiţii speciale, în conformitate cu prevederile art.30 alin.(2) din Legea nr. 263/2010. 
Totodată, prin art. I pct. 3 din iniţiativa legislativă, se pot crea premisele unor vicii de neconstituţionalitate în raport cu art. 16 din Constituţia României, prin crearea unui tratament diferit aplicat unor persoane care se află în cazuri similare.

	PREŞEDINTE,				SECRETAR,
	Adrian Solomon				Violeta Răduţ
		

				
Întocmit,
Consilier parlamentar Elena Anghel 

